b'\n_START_ARTICLE_\nDebelo \xc4\x8drevo\n_START_PARAGRAPH_\nDeb\xc3\xa9lo \xc4\x8drev\xc3\xb3 (tudi \xc5\xa1ir\xc3\xb4ko \xc4\x8drev\xc3\xb3 ali kolon, lat. intestinum crassum) je pri \xc4\x8dloveku in rastlinojedih \xc5\xbeivalih zadnji odsek prebavne cevi. Je del \xc4\x8drevesja; za\xc4\x8dne se za tankim \xc4\x8drevesom in se kon\xc4\x8da z zadnjikom._NEWLINE_Debelo \xc4\x8drevo predstavlja zadnji del prebavil in prebavnega sistema pri vreten\xc4\x8darjih. V njem se voda absorbira, preostali odpadni material pa se shrani kot blato, ki se izlo\xc4\x8di med defekacijo. Ve\xc4\x8dina virov navaja, da debelo \xc4\x8drevo sestavljajo slepo \xc4\x8drevo, kolon, danka in analni kanal. Nekateri viri analni kanal izklju\xc4\x8dujejo._NEWLINE_Pri ljudeh se debelo \xc4\x8drevo za\xc4\x8dne v desnem iliakalnem podro\xc4\x8dju medenice tik ob ali pod pasom. Preko ileocekalne zaklopke je povezan s koncema tankega in slepega \xc4\x8drevesja. Nato se nadaljuje z dvigom proti trebuhu, se razprostre \xc4\x8dez celotno \xc5\xa1irino trebu\xc5\xa1ne votline kot pre\xc4\x8dni kolon, nato pa se spusti do danke in ima kon\xc4\x8dno to\xc4\x8dko v analnem kanalu. Splo\xc5\xa1no je debelo \xc4\x8drevo pri ljudeh dolgo pribli\xc5\xbeno 1,5 metra, kar predstavlja pribli\xc5\xbeno eno petino celotne dol\xc5\xbeine prebavil.\n_START_SECTION_\nAnatomija\n_START_PARAGRAPH_\nDebelo \xc4\x8drevo je zadnji del prebavnega sistema, ki absorbira vodo in soli iz trdnih odpadnih produktov, preden se jih odstrani iz telesa kot blato. Hkrati predstavlja mesto, kjer se nahaja ve\xc4\x8dinoma bakterijska flora, ki fermentira neabsorbiran material. Za razliko od tankega \xc4\x8drevesja debelo \xc4\x8drevo nima pomembne vloge pri absorbciji hrane in hranilnih snovi. Vsak dan pride v debelo \xc4\x8drevo pribli\xc5\xbeno 1,5 litra vode._NEWLINE_Dol\xc5\xbeina debelega \xc4\x8drevesa pri mo\xc5\xa1kih je povpre\xc4\x8dno 166 cm (razpon od 80 do 313 cm), pri \xc5\xbeenskah pa povpre\xc4\x8dno 155 cm (razpon od 80 do 214 cm).\n_START_SECTION_\nSlepo \xc4\x8drevo in slepi\xc4\x8d\n_START_PARAGRAPH_\nSlepo \xc4\x8drevo je za\xc4\x8detni del debelega \xc4\x8drevesa in sodeluje pri prebavi, medtem ko je slepi\xc4\x8d, ki se embrionalno razvije iz njega, del debelega \xc4\x8drevesa, ki ni vklju\xc4\x8den v prebavo in se \xc5\xa1teje za del limfnega tkiva, ki je povezano s \xc4\x8drevesjem. Njegova funkcija je negotova, vendar v nekaterih virih pi\xc5\xa1e, da ima vlogo pri naseljevanju debelega \xc4\x8drevesa z mikrofloro in da pripomore k ponovni naselitvi debelega \xc4\x8drevesa z bakterijami, kadar je mikroflora po\xc5\xa1kodovana zaradi imunske reakcije. Za slepi\xc4\x8d je zna\xc4\x8dilna tudi visoka koncentracija limfnih celic.\n_START_SECTION_\nNavzgornji kolon\n_START_PARAGRAPH_\nNavzgornji kolon je prvi od \xc5\xa1tirih delov debelega \xc4\x8drevesa. S tankim \xc4\x8drevesom je povezan preko slepega \xc4\x8drevesa. Navzgornji kolon poteka skozi trebu\xc5\xa1no votlino pribli\xc5\xbeno 20 cm navzgor do pre\xc4\x8dnega kolona._NEWLINE_Ena od glavnih funkcij debelega \xc4\x8drevesa je absorbcija vode in drugih klju\xc4\x8dnih hranilnih snovi iz odpadnega materiala in njihova recikla\xc5\xbea. Odpadni material potuje iz tankega \xc4\x8drevesa skozi ileocekalno zaklopko v slepo \xc4\x8drevo, nato pa v navzgornji kolon, kjer se za\xc4\x8dne postopek ekstrakcije. Preostanek se pomika navzgor proti pre\xc4\x8dnemu kolonu s pomo\xc4\x8djo peristaltike. Navzgornji kolon je v\xc4\x8dasih spojen s slepi\xc4\x8dem preko Gerlachove zaklopke. Pri pre\xc5\xbevekovalcih je navzgornji kolon znan kot spiralni kolon. Ob upo\xc5\xa1tevanju ljudi vseh starosti in obeh spolov se rak debelega \xc4\x8drevesa najpogosteje pojavi prav v tem delu (41%).\n_START_SECTION_\nPre\xc4\x8dni kolon\n_START_PARAGRAPH_\nPre\xc4\x8dni kolon je del debelega \xc4\x8drevesa, ki poteka od hepati\xc4\x8dne fleksure (zavoja debelega \xc4\x8drevesa pri jetrih) do spleni\xc4\x8dne fleksure (zavoja debelega \xc4\x8drevesa pri vranici). Pre\xc4\x8dni kolon visi pod \xc5\xbeelodcem, s katerim ga povezuje velika guba potrebu\xc5\xa1nice, imenovana veliki omentum. Na zadnji strani je povezan z zadnjo trebu\xc5\xa1no steno preko dela mezenterija, imenovanega pre\xc4\x8dni mezokolon._NEWLINE_Pre\xc4\x8dni kolon je oblo\xc5\xbeen s potrebu\xc5\xa1nico in je zato mobilen, kar pa ne velja za dela debelega \xc4\x8drevesa, ki se z njim povezujeta od spredaj in zadaj (navzgornji in navzdolnji kolon)._NEWLINE_Proksimalni, torej za\xc4\x8detni dve tretjini pre\xc4\x8dnega kolona oskrbuje srednja koli\xc4\x8dna arterija, ki je veja zgornje mezenteri\xc4\x8dne arterije, medtem ko zadnjo tretjino oskrbujejo veje spodnje mezenteri\xc4\x8dne arterije. Obmo\xc4\x8dje med tema dvema podro\xc4\x8djema razli\xc4\x8dnih prekrvavitev je ob\xc4\x8dutljivo na ishemijo.\n_START_SECTION_\nNavzdolnji kolon\n_START_PARAGRAPH_\nNavzdolnji kolon poteka od spleni\xc4\x8dne fleksure do za\xc4\x8detka sigmoidnega kolona oziroma esastega \xc4\x8drevesa. Njegova vloga v prebavnem sistemu je shranjevanje iztrebkov, ki jih pozneje izprazni v danko. Pri dveh tretjinah ljudi je retroperitonealen, preostanek pa ima navadno kratki mezenterij. S krvjo ga preskrbuje leva koli\xc4\x8dna arterija. Flora v tem delu je zelo \xc5\xa1tevil\xc4\x8dna.'